સવાલો અને નિયંત્રણોની ઝડીથી બચીને જો તમારે જાતે નિર્ણય કરવાનો આવે, અને જેમ જેમ એ દિવસ નજદીક આવવા લાગે ત્યારે ચિંતા અને મૂડની ભરતી ઓટની અસરોમાં તમારૂ પેટ પણ અમળાવા લાગી શકે છે – કમસે કમ મને તો એવું જરૂર થાય છે.એવી ઘડીઓ પણ આવવા લાગે જ્યારે પારોઠનાં પગલાં ભરવાનું મન થાય. એવા વિચારો આવવા લાગે કે ચલો, આખી વાત જ પડતી મેલીએ. થઇથઇને કેટલો ખર્ચો માથે પડશે?. આવા નકારાત્મક વિચારોને અતિક્રમવા રહ્યા. તમારી સફર સારી નીવડે કે ન નીવડે, પણ તમે તમારા ભયને અતિક્રમી શક્યાં એ વાતનો તમને સંતોષ રહેશે. આવી દ્વિધાભરી પરિસ્થિતિઓમાં સૌથી વધારે મદદરૂપ થાય છે પૂરતું સંશોધન. જો તમે પૂરતી છાનબીન કરી રાખી હશે તો તમારા પ્રવાસની જગ્યાની બાબતે, સગવડો-અસગવડો બાબતે, ત્યાંની સ્થાનિક પરિસ્થિતિઓ બાબતે ઘણી ઘણી વાતો વિષે તમે સારાં એવાં માહિતગાર બની શકો છો. જેમ કે, મારી ચેન્નઈની ટ્રિપ પહેલાં લોકોએ કહ્યું હતું કે ત્યાંના લોકો બરછટ અને જક્કી હોઈ શકે છે.પણ આ સંબંધિત બ્લોગ્સ કે વેબસાઈટ પર વાંચતાં મને આવું ક્યાંય જોવામાં નં આવ્યું. મેં એ પણ શોધી રાખ્યું હતું કે એરપોર્ટથી જૂદા જૂદા પ્રકારનાં સાધનો વડે અમુક અમુક જગ્યાએ જવાનો કેટલો કેટલો ખર્ચ થઈ શકે અને કેટલો સમય લાગી શકે. મને ચેન્નઈમાં એક પણ ખરાબ અનુભવ ન થયો. લોકો પણ એકદમ સારી રીતે જ વર્ત્યાં હતાં. એનો અર્થ એમ પણ નહીં કે ચેન્નઈમાં બરછટ લોકો મળી શકે છે એ વિધાન ખોટું હતું. દરેક જગ્યાએ દરેક પ્રકારનાં લોકો તો હોવાનાં. આ પાઠ મને મારી પોંડુચેરીની એકલ- ટ્રિપમાં મળેલ એક ઓસ્ટ્રેલીયન પાસેથી શીખવા મળ્યો હતો.